Միխայիլ Բոբիշով

Միխայիլ Բոբիշով (, ), ռուս և խորհրդային թատերական նկարիչ, գեղանկարիչ, գծանկարիչ և մանկավարժ, ՌԽՖՍՀ արվեստի վաստակավոր գործիչ (1955 թվական), ՌԽՖՍՀ ժողովրդական նկարիչ (1961 թվական), Ի. Ե. Ռեպինի անվան գեղանկարչության, քանդակագործության և ճարտարապետության ինստիտուտի պրոֆեսոր, Լենինգրադի նկարիչների միության անդամ։

Կենսագրություն 
Միխայիլ Բոբիշովը ծնվել է 1885 թվականի նոյեմբերի 19-ին, Տվերի նահանգի Պոգորելոե գյուղում։ 1900-1907 թվականներին սովորել է Սանկտ Պետերբուրգի Շտիգլիցի անվան գեղարվեստաարդյունաբերական ակադեմիայում` Գրիգորի Կոտովի, Վասիլի Սավինսկու և Մատվեյ Չիժովի մոտ։ Ակադեմիան ավարտելուց  հետո ստացել է նկարչի կոչում և արտասահմանյան կրթաթոշակ։ Այցելել է Ֆրանսիա, Անգլիա, Իտալիա և Իսպանիա։ 1912 թվականից մասնակցել է ցուցահանդեսների։    

1911 թվականից որպես թատերական նկարիչ սկսել է աշխատել Պետերբուրգում։ Միաժամանակ նկարել է ամսագրերի համար։ Ներկայացումներ է ձևավորել Ակադեմիական փոքր օպերային թատրոնի, Լենինգրադի կոմեդիայի թատրոնի, Օպերայի և բալետի պետական թատրոնի, Մոսկվայի Ստանիսլավսկու անվան և Փոքր թատրոնների, ինչպես նաև` Կիևի, Սոֆիայի թատրոնների համար։ Բազմաթիվ գեղանկարչական և գծանկարչական աշխատանքների հեղինակ է։  

«Տասնվեց» ցուցահանդեսային խմբի մասնակից է (1922-1928 թվական), «Գեղանկարիչների միության» հիմնադիր անդամ (1928-1930 թվական)։

Դասավանդել է Պետրոգրադի տեխնիկական ուսումնարանում (1912-1918 թվական), Լենինգրադի գեղարվեստաարդյունաբերական տեխնիկումում (1924-1928 թվական), Վխուտեինում և Ռուսաստանի գեղարվեստի ակադեմիային կից Ի. Ե. Ռեպինի անվան գեղանկարչության, քանդակագործության և ճարտարապետության ինստիտուտում։ 1939 թվականին դարձել է Ի. Ե. Ռեպինի անվան գեղանկարչության, քանդակագործության և ճարտարապետության ինստիտուտի և Գեղարվեստի բարձրագույն ակադեմիայի պրոֆեսոր, իսկ 1926 թվականից Միխայիլ Բոբիշովը եղել է թատերական-դեկորատիվ արվեստանոցի անփոփոխ ղեկավարը։ Նաև դասավանդել է Մոսկվայի գեղարվեստական ինստիտուտում (1943-1947 թվական)։ 1955 թվականին արժանացել է ՌԽՖՍՀ արվեստի վաստակավոր գործիչ պատվավոր կոչմանը, իսկ 1961 թվականին արժանացել է ՌԽՖՍՀ ժողովրդական նկարիչ պատվավոր կոչմանը։ 1957 թվականին Լենինգրադի գեղարվեստի ակադեմիայում կայացել է Միխայիլ Բոբիշովի ստեղծագործությունների ցուցահանդեսը` նվիրված նկարչի ստեղծագործական գործունեության 50-ամյակին։ 1964 թվականի գարնանը Սանկտ Պետերբուրգի նկարիչների միության դահլիճներում անցկացվել է Միխայիլ Բոբիշովի ստեղծագործությունների հետահայաց ցուցահանդեսը, որտեղ ցուցադրվել է գեղանկարչության, գծանկարչության և թատերական-դեկորատիվ արվեստի մոտ 500 ստեղծագործություն։     

Մահացել է 1964 թվականի հուլիսի 7-ին, Լենինգրադում` 79 տարեկան հասակում։ 

Միխայիլ Բոբիշովի ստեղծագործությունները պահվում են Ռուսական թանգարանում, Տրետյակովյան պատկերասրահում, Ռուսաստանի, Ֆրանսիայի, Ուկրաինայի, Գերմանիայի և այլ երկրների բազմաթիվ թանգարաններում և մասնավոր հավաքածուներում։

Աշակերտներ 
 Իրինա Բալդինա (1922-2009 թվական)
 Նիկոլայ Բրանդտ (1917-1975 թվական)
 Դորա Բրոդսկայա (1909-1985 թվական)
 Մաթիլդա Բուլգակովա (1919-1998 թվական)
 Իգոր Վեսյոլկին (1915-1997 թվական)
 Սիմոն Վիրսալաձե (1909-1989 թվական)
 Լիդիա Գագարինա (1902-1984 թվական)
 Վիկտոր Իվանով (1909-1968 թվական)
 Յարոսլավ Կրեստովսկի (1925-2003 թվական)
 Իզզեթ Սեիդովա (1911-1973 թվական)
 Իոսիֆ Սերեբրյանիյ (1907-1979 թվական)
 Սոֆյա Յունովիչ (1910-1996 թվական)

Տես նաև 
 Լենինգրադի նկարիչների միություն

Ծանոթագրություններ

Գրականություն 
 Голлербах, Э., Янковский, М. Михаил Павлович Бобышов. Живопись и театр. - Л., 1928.
 Богданов, А. Полвека — искусству // Вечерний Ленинград. — 1957, 21 ноября.
 Доброклонский, М. Творчество М. Бобышова // Искусство. — 1958. — № 11. — С. 35—39.
 Балтун, П. Щедрый талант // Художник. — 1961. — № 4. — С. 21—23.
 Бетхер-Остренко, И. Художественная летопись истории. // Вечерний Ленинград. — 1964, 28 января.
 Бобышов Михаил Павлович. Выставка произведений. Каталог. — Л.: Художник РСФСР, 1964.
 Кручина, В. Неувядающая молодость творчества // Вечерний Ленинград. — 1964, 16 апреля.
 Художники народов СССР. Библиографический словарь. — Т. 1. — М.: Иск-во, 1970. — С. 418—419.
 Государственный Русский музей. Живопись. Первая половина XX века. Каталог. — Т. 8. А—В. — СПб.: Palace Edition, 1997. — С. 71—72.

 
Ռուս նկարիչներ